ועדת הפנים ואיכות הסביבה, כנסת 18, פרוטוקול מספר 6, 2009-05-20 00:00

דוד אזולאי: בוקר טוב, אני פותח את הישיבה בנושא הצעת חוק שהייה שלא כדין (איסור סיוע) (הוראות שעה) (תיקון מס' 12), התשס"ט-2009.

דוד אזולאי: רבותיי, הוועדה הזאת קיימה כמה פעמים דיונים בנושא של אותה הוראת שעה.

דוד אזולאי: אני חושב שהנושא הוא כל כך חשוב וכל כך מחייב את כולנו, שלא יעלה על הדעת שדווקא המשרד לביטחון פנים, המופקד על הנושא הזה, יגיש את הנושא כל כך מאוחר ויאלץ אותנו לעשות כל מיני תמרונים על מנת שנאשר את זה בזמן.

דוד אזולאי: מבחינתי, בקדנציה הזאת זו תהיה פעם ראשונה ואחרונה שמגישים נושא כל כך חשוב מאוחר מדי, ואנחנו צריכים לעשות את העבודה בחיפזון.

דוד רותם: אדוני, אדם יודע שכשאשתו בהיריון אסור לו להתפלל שזה יהיה בן או בת כי זה כבר נקבע.

דוד אזולאי: תפילת שווא.

דוד רותם: בדיוק.

דוד רותם: יש תפילות שווא שלא כדאי להתפלל אותן, בטח לא ב-8:00 בבוקר.

דוד אזולאי: חבר הכנסת רותם, אני רוצה לתת קרדיט.

דוד אזולאי: היות שזו חקיקה ראשונה שאנחנו מאשרים בוועדה בקדנציה הנוכחית אני רוצה לתת להם קרדיט.

דוד אזולאי: להבא, אני מבטיח לך שאם זה לא חשוב להם אנחנו נתנהג בהתאם.

עודד ברוק: אני רוצה להגיד לוועדה שהצעת החוק עלתה בוועדת השרים הראשונה של הממשלה החדשה.

עודד ברוק: היא התפרסמה ביום הראשון שניתן היה לפרסם את הצעת החוק, הועברה והתבקש הדיון במועד הראשון שיכולנו לבקש את הדיון.

עודד ברוק: זאת אומרת, לא היו לוחות זמנים יותר מהירים שיכולנו לעמוד בהם.

דוד אזולאי: אני לא מקבל את זה.

דוד אזולאי: קיבלנו כבר פניות של כמה משרדי ממשלה, שפנו לפני שוועדת השרים התכנסה, הביאו את העניין לידיעתנו והתארגנו בהתאם, דבר שלא היה פה.

דוד אזולאי: כרגע אני לא רוצה להתעמת בעניין הזה, אבל אני מקווה שתיקחו את לתשומת ליבכם להבא.

דוד אזולאי: אני מכיר את זה מעברי במקומות אחרים, בוועדות אחרות - זה חוזר על עצמו.

דוד אזולאי: אני מקווה שפה זה לא יקרה.

דוד אזולאי: תודה רבה, ניגש לעניין.

דוד אזולאי: בבקשה, חבר הכנסת דב חנין.

דב חנין: בוקר טוב אדוני, בוקר טוב עמיתיי.

דב חנין: אדוני היושב-ראש, בוועדה הזאת קיימנו דיונים מאוד מקיפים בהצעת החוק הזו.

דב חנין: עמדותיי ידועות, אין לי כוונה לעשות במסגרת הדיון הזה פיליבסטר, וגם אין בזה טעם.

דב חנין: מבחינת הגישה העקרונית שלי לחוק אני נמצא פה במיעוט, אז רק אחזור עליה ברמה העקרונית.

דב חנין: אדוני היושב-ראש, אני חושב שזה חוק מאוד בעייתי.

דב חנין: אני חושב שהוא חוק בעייתי גם מבחינה משפטית, גם מבחינה מוסרית והייתי אומר גם מבחינה יהודית.

דב חנין: זה חוק שלא ראוי למדינה מתוקנת שיהיה בספר החוקים שלה.

דב חנין: בהיסטוריה היהודית אנחנו זוכרים לא מעט מקרים שבהם יהודים היו במצב של אלה שמוגדרים היום שוהים בלתי חוקיים.

דוד אזולאי: חבר הכנסת דב חנין, סליחה שאני קוטע אותך.

דוד אזולאי: חשבתי שאתה רוצה להעיר הערה לסדר.

דוד אזולאי: מקובל שקודם כול ניתן לנוגעים בדבר להציג את החוק ולאחר מכן אשמח מאוד לשמוע את דבריך.

דוד אזולאי: אני מתנצל.

רויטל גור: הצעת החוק הזו קובעת כהוראת שעה תיקונים בחוק עובדים זרים וגם בחוק הכניסה לישראל.

רויטל גור: היא קובעת עבירות לגבי מסיעים ומעסיקים של עובדים זרים, הכוונה לתושבי יהודה ושומרון.

רויטל גור: בנוסף, היא קובעת עבירות לגבי אנשים שמסיעים ברכב ישראלי.

רויטל גור: בגלל חילופי הכנסת נוצר מצב שהוראת השעה פוקעת ביום ראשון הקרוב, וכיוון שהצורך הביטחוני עדיין קיים הגענו כדי להאריך את הוראת השעה עד חודש מרץ.

דוד אזולאי: למה אתם לא מנסים להפוך את הדבר הזה להוראת קבע, ואז לא נחזור על הדברים פעם בשנה?

דוד אזולאי: כבר דובר על זה.

רויטל גור: אנחנו נמצאים בעיצומה של עבודת מטה גם מול משרד המשפטים.

גבי פיסמן: החוק הזה נקבע מראש כהוראת שעה כיוון שעמדתנו הייתה שההסדר שקיים בו - קביעת החובה על אנשים מהציבור לבדוק אישורים – זו חובה חריגה.

גבי פיסמן: ההסדרה שלה כהוראת קבע היא הסדרה שצריך לחשוב עליה מאוד ברצינות.

גבי פיסמן: ההצעה הראשונית הייתה לקחת את ההסדר כולו ולקבוע אותו כהוראת קבע.

גבי פיסמן: חשבנו שיש צורך בעבודה יותר מעמיקה, לא לקחת את ההסדר בשלמותו ולקבע אותו אלא לבחון אלו מתוך ההוראות הקיימות ראויות לעיגון כהוראת קבע ולגבי אילו מתוך ההוראות ניתן למצוא הסדר חלופי או פתרון אחר, שיהיה קצת יותר מידתי.

דוד אזולאי: מה שאת אומרת שכנראה שזה בכל זאת ימשיך להיות הוראת שעה ולא הוראת קבע.

גבי פיסמן: לא, אני אומרת שהבקשה לקבע את זה עכשיו כהוראת שעה נועדה כדי לאפשר עבודת מטה מאוד מדוקדקת של המשטרה, המשרד לביטחון פנים ושלנו כדי לבחון מה מתוך ההוראות הקיימות ראוי לעיגון כהוראת קבע ולאילו הוראות צריך לתת כיוון קצת אחר.

דוד אזולאי: אז יש לכם שנה שלמה לעניין הזה?

גבי פיסמן: יש לנו תשעה חודשים.

דוד אזולאי: תודה רבה.

דוד אזולאי: חבר הכנסת דב חנין, בבקשה.

דב חנין: תודה רבה, אדוני.

דב חנין: פתחתי ואמרתי שעמדתי העקרונית לגבי החוק הזה ידועה, אמרתי אותה בהרחבה ונימקתי אותה בדיונים הקודמים של הוועדה.

דב חנין: אני רואה את החוק הזה כחוק בעייתי, גם מבחינה משפטית, גם מבחינה מוסרית וגם מבחינה יהודית.

דב חנין: היהודים נמצאו לא אחת בהיסטוריה במצבם של אותם אנשים, שמוגדרים פה כעובדים זרים ושוהים בלתי חוקיים.

דב חנין: לכן לא הייתי רוצה לראות את החוק הזה, ולא הייתי רוצה לראות אותו מוארך מידי שנה.

דב חנין: אבל אני מכיר את המצב הפוליטי, אני לא מוצא טעם לקיים כרגע דיון ממושך בוועדה.

דב חנין: אני מבקש שתירשמנה לנו שלוש הסתייגויות דיבור, שנוכל להעלות את הדברים במליאה.

דב חנין: אבל אני רוצה לפנות אליך, אדוני היושב-ראש, ואליכם חברי הוועדה בפנייה מסוג אחר, בפנייה פרקטית יותר; לנסות ללכת בדרכה של הוועדה בעבר, שבכל הזדמנות שהחוק הזה היה מגיע לשולחננו ניסינו, כמיטב יכולתנו, להקל בו ולעשות בו שינויים שיהפכו אותו לפחות דרסטי ודרמטי ממה שהוא כרגע.

דב חנין: עניין ראשון שאני רוצה להעלות בהקשר הזה הוא עניינם של נהגי המוניות.

דב חנין: החוק הזה מטיל חובה על נהגי המוניות, שאי-אפשר לעמוד בה.

דב חנין: נהג מונית חייב לדרוש מסמכי הזדהות מאותו אדם שעולה על הרכב, וזו הוראה מאוד בעייתית.

דוד רותם: על איזה סעיף אדוני מדבר?

דב חנין: התוצאה הזאת מושגת מכמה סעיפים.

דב חנין: היא מושגת - - -

דוד רותם: 12א (ג)(2) אומר במפורש שזה לא חל על נהגים כאלה.

דב חנין: להיפך.

דב חנין: אני מדבר על סעיף (ד)(2) למשל.

דב חנין: הוראה שאומרת שמסיע במונית רשאי לדרוש מסמכים מהנוסע, שלפיהם הוא נכנס לישראל כדין ויושב בה כדין.

דוד רותם: "רשאי".

דב חנין: הוא רשאי מכיוון שמוטלת עליו חובה.

דב חנין: הוא לא מוחרג מהחוק.

דב חנין: חבר הכנסת רותם, תעקוב אחרי הסעיפים ותראה שאני צודק.

דב חנין: התוצאה היא ממש בלתי סבירה, כי אם מדובר במפגע שבא לעשות פיגוע בישראל, אנחנו שולחים את נהג המונית להיות בקו החזית, דורשים ממנו לדרוש מסמכים.

דב חנין: אם אותו בן-אדם שנמצא במונית הוא באמת מפגע, אז נהג המונית הופך להיות קו החזית, שיצטרך לטפל במישהו שבא להרוג ולפגע.

דב חנין: אנחנו מטילים עליו אחריות שאי-אפשר לעמוד בה.

דב חנין: נהג מונית, עם כל הכבוד, איננו שוטר ואיננו חייל ואין לו יכולת להתגבר על מפגע, שאנחנו דורשים ממנו להיות קו החזית הראשון בהתמודדות עם המפגע הזה.

דב חנין: אם מדובר במפגע אנחנו מייצרים מצב בלתי סביר; אם לא מדובר במפגע, אנחנו יוצרים מצב של racial screening, כי כל ערבי הופך להיות סוג של חשוד - ברגע שהוא עולה למונית אז נהג המונית צריך לדרוש מסמכים.

דב חנין: אז בכל אחד משני המצבים, גם במצב של המפגע וגם במצב של הנוסע התמים, אנחנו מגיעים לתוצאה לא טובה.

דב חנין: לכן, אדוני היושב-ראש, אני מציע תיקון קטן, אבל אני חושב שהוא יכול לפתור את הבעיה הנקודתית הזו, במסורת של הוועדה לשפר את החוק הזה ככל שאנחנו יכולים במהלך הדרך.

דב חנין: ההצעה שלי היא להוסיף את התיקון בסעיף 12א רבתי של החוק, בסעיף קטן (ג) פסקה (2).

דב חנין: שם נאמר כך: "לא יחולו על המסיע כאמור באותה פסקה, באוטובוס ציבורי, בקו שירות;".

דב חנין: אני מציע להוסיף: "או במונית כהגדרתה בסעיף 1 לפקודת התעבורה".

דב חנין: אז אנחנו אומרים שנהג המונית הוא כמו נהג אוטובוס – כמו שנהג אוטובוס לא צריך לדרוש תעודה גם נהג מונית לא צריך לדרוש תעודה.

דב חנין: אני חייב להגיד שאני לא מוצא טעם אמיתי להבחין בין נהג מונית לנהג אוטובוס.

דב חנין: אם כבר הייתי אומר – לא שאני מציע לעשות את זה – שיש לנו ניסיון רע עם אנשים שעולים לאוטובוסים במטרה להתפוצץ.

דב חנין: זה פחות קורה במוניות.

צדקיהו קרני: זה לא קורה בכלל.

דב חנין: או לא קורה בכלל.

דב חנין: נקווה שגם לא יקרה בעתיד.

דני גבע: הפיצוץ לא קורה, אבל הסעה קורית ועוד איך.

דוד אזולאי: היו כבר כמה מקרים שהסיעו במוניות מפגעים.

דני גבע: תוך עצימת עיניים.

אהרון כהן: אפשר להפעיל את החוק הזה רק כשמכניסים מהשטחים לארץ, אבל לא בתוך הקו הירוק.

דוד אזולאי: סליחה, אדוני.

דוד אזולאי: לא קיבלתם רשות דיבור, אל תתפרצו.

דוד אזולאי: יגיע תורכם וגם אתם תקבלו רשות דיבור.

דב חנין: לכן אני אומר שההחרגה הזאת נראית לי ראויה, נראית לי מוצדקת.

דב חנין: אני לא רואה שום טעם אמיתי לא לעשות אותה.

דב חנין: כמובן, גם למחוק את הוראת פסקה (2) שנמצאת בסעיף 12א(ד)(2).

דב חנין: הוראה זו הופכת להיות מיותרת אם אנחנו לא מטילים על המסיע במונית את אותה חובה חריגה ומרחיקת לכת, של בדיקת מסמכים ושל בדיקת שוהה חוקי או בלתי חוקי.

דב חנין: הסתייגות מהותית נוספת, שהייתי מבקש להצביע גם עליה, היא להאריך את תוקף הוראת השעה, לא עד עוד שנה או תשעה חודשים, אלא להאריך אותה עד סוף המושב הזה, עד 29.7.2009, כדי לאפשר במהלך הזמן הזה של מושב שלם גם למשרד לביטחון פנים וגם למשרד המשפטים לבחון את הדברים מחדש ולהביא אלינו הצעת חוק שאיננה רק הארכה, אלא הצעת חוק שכוללת איזושהי עבודת מטה, כמו שנאמר כאן.

דוד אזולאי: כלומר, לעשות הוראת שעה לחודשיים?

דב חנין: כן, לעשות הוראת שעה לחודשיים כדי לאפשר להם ליצור טריגר לעבודה של בחינה יותר מדוקדקת של המנגנונים שבחוק.

דב חנין: שתי ההצעות האלה הן כמובן הסתייגויות נקודתיות, בנוסף להסתייגויות העקרוניות שנרצה לדבר עליהן באמצעות הסתייגויות דיבור.

דוד אזולאי: תודה.

דוד אזולאי: חבר הכנסת דוד רותם, בבקשה.

דוד רותם: אדוני היושב-ראש, בניגוד לדב חנין, אני חושב שהחוק הזה חוקי, מוסרי, הגיוני.

דב חנין: שכחת להגיד יהודי.

דוד רותם: גם יהודי, וגם אסביר למה הוא יהודי.

דוד רותם: הדבר שמטריד אותי יותר, חבר הכנסת חנין, זה שאתה מזכיר לנו שבמשך הדורות היו גם יהודים כאלה.

דוד רותם: אני לא זוכר שבאיזשהו מקום יהודים הניחו פצצות באוטובוס והתאבדו בכל מיני מקומות משום שהבטיחו להם גן עדן.

דוד רותם: אצלנו, היהודים, לא מגיעים לגן עדן כשהורגים.

דב חנין: אתה לא מכיר את שמשון הגיבור במקרא?

דב חנין: "תמות נפשי עם פלשתים" - לא שאני מצדיק אותו, דרך אגב.

דוד רותם: "תמות נפשי עם פלשתים" זה אחרי שהוציאו לו את העיניים, גזזו את מחלפותיו והלכו להוציא אותו להורג, אז הוא אמר: כשאני מת אני לוקח אתכם אתי.

דוד רותם: אבל זה סיפור אחר, לא דומה בכלל.

דוד רותם: אל תשווה את הסיפור הזה לשום דבר שדומה למה שיהודים עשו באיזשהו מקום כי מישהו עשוי לפרש את זה שהאנטישמיות יש לה סיבה.

דוד רותם: אני מציע לך לבוא אתי בבוקר.

דוד רותם: כפי שאתה יודע, אני שב"ח.

דוד רותם: אני שוהה בלתי חוקי, קניתי קרקע בשטחים המשוחררים ולכן, על פי פסקי הדין של הרשות הפלסטינית, אני אמור להיות נידון למוות.

דוד רותם: ראינו שיש פסקי דין כאלה.

דוד רותם: אני עובר את המחסומים ונבדק בהם, ואני מציע לך לבוא בוקר אחד למחסומים ותראה מי עושה את העבודה הטובה ביותר בהכנסת השב"חים האלה, ותראה איך שנהגי המוניות הם מומחים בדבר.

דוד רותם: הם מגיעים שלושה מטר אחרי המחסום, מחכים שם, מגיעים האנשים הבלתי חוקיים, רצים לאוטו ועושים סיבוב, והופ הם ברחו.

דוד רותם: אז מותר לי לבקש מהם קצת יותר אחריות.

דוד רותם: מה שמטריד אותי בעניין זה כשאני מסתכל על הסטטיסטיקות ורואה שבין 1 בינואר 2008 ל-31 בדצמבר 2008, 600 תיקים נסגרו מחוסר עניין לציבור.

דוד רותם: רבותיי, תחליטו: אם יש תופעה של שב"חים ואנחנו רוצים למנוע אותה, איך אתם יכולים להגיד לי שתפסתם נהג מסיע, שב"ח או מלין ואתם אומרים שאין עניין לציבור?

דוד רותם: זה הרי דבר בלתי סביר לחלוטין, בסטטיסטיקות שלכם.

דוד רותם: אני מסתכל על הכמויות ורואה דבר פשוט – ניקח את מחוז ירושלים כי אני מכיר אותו - זו בדיחה אם נפתחו 190 תיקים.

דוד רותם: בואו נצא עכשיו מפה, בתוך חמש דקות אני מארגן לכם 250 איש.

דוד רותם: בשנה 190 תיקים נפתחו וב-13 אין עניין לציבור, ב-45 אין ראיות?

דוד רותם: משהו לקוי בעניין הזה.

אלי דוידסון: אם תינתן לנו רשות הדיבור, יש הסבר.

דוד אזולאי: אאפשר לכם.

דוד רותם: אני מסתכל על נספח ג' ובכלל לא מבין אותו.

דוד רותם: במחוז צפון הוגשו 36 תיקים.

דוד רותם: נפתחו 3,590 באותו שנה בכל הארץ, ובסך הכול הוגשו 961 כתבי אישום.

דוד רותם: איפה כל היתר?

דוד רותם: זה לא מספר התיקים שנסגרו, כי נסגרו רק 1,500, אז היו צריכים להגיש פה 2,000 תיקים.

דוד רותם: אני הרי מכיר את עבודת התביעה המשטרתית ואת עבודת החקירה, זה תיק שבתוך יום יש כתב אישום ובתוך שבוע ימים גם צריך להיגמר בבית המשפט.

דב חנין: 3,600 תיקים סך הכול, 1,500 נסגרו, 730 פתוחים ו-960 - - -

דוד רותם: איפה אתה מסתכל?

דב חנין: אני מסתכל על סוף נספח א', ואז ההפרש הוא 961, שעליהם יש כתבי אישום.

דוד רותם: אני מדבר על הטבלה העליונה, שבה יש סך הכול.

דוד רותם: בסך הכול נפתחו 3,590 תיקים; בסך הכול נסגרו 1,586 תיקים, אז ההפרש ביניהם הוא 2,000.

דוד רותם: היו צריכים להיות מוגשים 2,000 תיקים.

דב חנין: לא, 504 פתוחים.

דוד רותם: מה זה 504 פתוחים?

דב חנין: עוד לא החליטו מה לעשות אתם.

דוד רותם: עוד לא הגישו כתב אישום, עוד לא החליטו מה לעשות עם התיק.

רפ"ק תמר שכט: צריך לזכור שהנתונים האלה הוצאו ב-1.1.2009.

רפ"ק תמר שכט: יכולים להיות תיקים מדצמבר שהם עדיין בתהליך.

דוד רותם: אם הגשתם בינואר ובפברואר תיקים של 2008 תגידו לי כמה, כי אני רואה שבסך הכול הגשתם 961 תיקים בשנת 2008.

דוד רותם: הרי לא כל ה-1,200 החסרים לי נתפסו בדצמבר והוגשו בינואר.

דוד רותם: זאת אומרת, אנחנו נותנים את הכלים ומישהו לא משתמש בהם, ואז אל תכניסו אותנו לדחיפות.

דוד רותם: אם אתם לא צריכים את הכלי - - -

דוד אזולאי: תודה רבה לחבר הכנסת רותם.

דוד אזולאי: יש הערה של היועץ המשפטי של הוועדה.

עידו בן-יצחק: ראשית, אני רוצה לתקן את החבר הכנסת חנין שהתייחס לסעיף קטן (ד)(2).

עידו בן-יצחק: ההתייחסות היא לסעיף קטן (ד)(1)(א) שאומר: " לאחר שבדק שבידי התושב הזר מסמכים, שלפיהם הוא נכנס לישראל" - פה נמצאת הדרישה לבדוק מסמכים.

דב חנין: אתה צודק, תודה על ההערה.

עידו בן-יצחק: פסקה (2) דווקא נוספה על-ידי הוועדה כדי להבהיר את הקושי בין החובה להעלות כל נוסע לבין העניין הזה.

דב חנין: אז זה גם (א) וגם (2).

דב חנין: תודה.

עידו בן-יצחק: לגבי הערותיו של חבר הכנסת רותם לעניין סגירת תיקים מחוסר עניין לציבור - לפי הנוהל של המשטרה מנימוק של חוסר עניין לציבור יש לסגור תיקים רק במקרים חריגים, וזה לא עולה בקנה אחד עם זה שאחד מכל שישה תיקים נסגר מהטעם הזה.

עידו בן-יצחק: דבר נוסף, העלה חבר הכנסת רותם שאלה של פער בין המספרים.

עידו בן-יצחק: חשבנו שנכון לתקן את זה.

עידו בן-יצחק: הסיבה שנוצר הפער היא בגלל המקרים שתיק נפתח ב-2008 ואנחנו ב-2009 לא יודעים מה קרה אתו.

עידו בן-יצחק: לכן אנחנו מציעים לתקן את זה כך שהדיווח שניתן לנו כל שנה יכלול דיווח גם בשנה העתידית, מה קרה לאותם תיקים שנפתחו ב-2008.

עידו בן-יצחק: תיקים שנפתחו ב-2008 – כמה מתוכם נסגרו, כמה מתוכם הוגשו כתבי אישום וכן הלאה.

דוד רותם: אתה יכול להסתכל על ההפרשים האלה גם ב-2007, יש לך את זה בטבלה התחתונה.

דוד רותם: נסגרו 1,500 תיקים.

עידו בן-יצחק: אלה שנסגרו ב-2007 כוללים גם כאלה שנפתחו ב-2006, ואולי אפילו כאלה שנפתחו ב-2005.

אלי דוידסון: לא, לא.

דוד רותם: על זה בוכה הנביא, כי אתה מבין שאם אני מסתכל ורואה שגם ב-2007 ההפרש בין 1,519 ל-3,600 זה 2,000 תיקים ואני רואה שהוגשו בסך הכול 1,200 תיקים, אז לא יכול להיות שיש עדיין 1,000 שהם פתוחים ולא הוגשו לבית המשפט בעבירות מסוג זה, אלא אם כן צריך לשנות את מחלקת התביעות של משטרת ישראל.

דוד רותם: זה בשבוע הבא אצלי.

רפ"ק תמר שכט: הם לא תמיד פתוחים אצלנו.

עידו בן-יצחק: עוד הערה לגבי הדיווח – הדיווח שניתן לנו הוא לפי חלוקה למחוזות.

עידו בן-יצחק: הדיווח הזה פחות מאפשר לוועדה לפקח על הצורך בחיוניות ובאפקטיביות של החוק, מאחר שהחוק במובן המחמיר שלו, עם ההוראות המחמירות יותר והסמכויות הרחבות יותר, הוחל באזור מרחב התפר – אני מדבר על מסיעים.

עידו בן-יצחק: בשאר חלקי הארץ הוראות החוק, מבחינת חובת ההוכחה בבית המשפט, הן ככל עבירה פלילית אחרת.

עידו בן-יצחק: הבעיה המרכזית היא באותו מרחב תפר, שבו נטל ההוכחה שהתושב הזר הוא שוהה בלתי חוקי הוא על הנאשם.

עידו בן-יצחק: פה נמצאת עיקר הבעיה, ולגבי זה דרושים עיקר הנתונים.

עידו בן-יצחק: כאשר אנחנו מקבלים נתונים על מחוז המרכז, אין לדעת מהנתונים האלה כמה מהמקרים האלה הם במרחב התפר וכמה בנתניה או בראשון.

דוד רותם: מג"ב 1,550 תיקים - זה עיקר מרחב התפר.

דוד רותם: יש הוראת משטרה שמחליפה את מג"ב במשטרת ישראל.

דוד אזולאי: כשמדברים על מחוז צפון, הוא נמשך עד אחרי חדרה.

דוד אזולאי: יש מוקדים בעייתיים, ומה ששואל היועץ המשפטי זה למה לא למקד את זה בקטעים הבעייתיים בנמצאים מחוז הצפון, ואז לפחות אנחנו יודעים איפה יש פעילות יתרה בקו התפר.

דוד אזולאי: אני מבין שאתם נציגי המוניות.

דוד אזולאי: בבקשה.

קרני צדקיהו: אני יושב-ראש ארגון המוניות בירושלים.

קרני צדקיהו: לחוק הזה יש טעם לא טוב ויש לו ריח של גזענות.

קרני צדקיהו: דיברו על השוהים הבלתי חוקיים, איך זה יכול להיות שפטרו את האוטובוסים וקווי השירות?

קרני צדקיהו: הלוא כל הפיגועים שהיו היו באוטובוסים.

קרני צדקיהו: זאת אומרת, המדינה שלנו התירה למחבלים לעלות לאוטובוסים חופשי, ואנחנו יודעים: 18 הרוגים, 20 הרוגים.

קרני צדקיהו: מה אומרים לי?

קרני צדקיהו: זה אוטובוס, אין לו זמן לבדוק.

קרני צדקיהו: זאת אומרת, מה שיותר ימותו, מה אכפת לנו.

קרני צדקיהו: זה לא אכפת לנו בכלל.

קרני צדקיהו: באים אליי.

קרני צדקיהו: זה שהמשטרה נכשלה והמג"ב נכשל והשוטרים - - -

דוד אזולאי: האוטובוסים לא נמצאים בקו התפר ומסיעים - - -

קרני צדקיהו: מה זה קו התפר?

קרני צדקיהו: אם הוא בא מבית-לחם – ואני לא יודע על מה הוא מדבר, הוא לא מבין את החוק כנראה.

קרני צדקיהו: הוא צריך ללמוד אותו הרבה.

דוד אזולאי: תסלח לי, מה הסגנון הזה?

דוד אזולאי: אני מבקש ממך, או שתשנה סגנון או שתיתן לאחרים שיציגו אותך.

קרני צדקיהו: אני מתנצל אם פגעתי בו.

קרני צדקיהו: אם אני תופס מישהו בצומת פת והשב"כ, המודיעין וכל כוחות הביטחון נכשלו בתפקיד שלהם לעצור את אותו מתאבד או אותו מחבל שבא להתפוצץ פה, אני לא יודע אם הוא מחבל או לא.

קרני צדקיהו: אומרים לי: אתה תבקש ממנו אישור שהייה.

קרני צדקיהו: אני לא יודע מה זה אישור שהייה בכלל.

קרני צדקיהו: מישהו נתן לי סמכות בכלל לבקש ממנו איזשהו אישור, לבדוק אותו?

קרני צדקיהו: פתאום אחרי 200 מטר תופס אותי מג"ב, ויאללה כתב אישום ועניינים.

קרני צדקיהו: זה לא התפקיד שלי, אני לא שוטר.

קרני צדקיהו: יש משטרה ויש מערכת ביטחון במדינת ישראל, זה התפקיד שלהם.

קרני צדקיהו: שיורידו אותו מהמונית, ואם הוא שוהה בלתי חוקי אז שהם יעצרו אותו.

קרני צדקיהו: זה לא התפקיד שלי.

קרני צדקיהו: שלא נדבר על אוטובוסים עם מתאבדים – וזה הכי כואב לי – שפטרו אותם.

קרני צדקיהו: זאת אומרת, מחבל עולה ומתפוצץ, והוא פטור.

קרני צדקיהו: החוק הוא לכולם.

קרני צדקיהו: אדרבא, אוטובוס שלוקח שוהה בלתי חוקי צריך להחרים לו את האוטובוס, או קו שירות - תחרים לו את המונית שלו.

קרני צדקיהו: אם מישהו הביא מחוץ לקו התפר שוהה בלתי חוקי בידיעה מראש תחרים לו את האוטו, אבל לא תיתן אישורים למחבלים להתפוצץ באוטובוסים.

קרני צדקיהו: חוק מדינת ישראל נותן למחבלים להתפוצץ ולעשות כאלו נזקים?

קרני צדקיהו: בושה וחרפה.

קרני צדקיהו: אנחנו יודעים איזה תוצאות של הרוגים.

קרני צדקיהו: פשוט בושה וחרפה שלוקחים אותי, כמונית ספיישל.

קרני צדקיהו: החוק של המשרד התחבורה שאתה לא יכול להפריד מונית ספיישל ממונית שירות או מאוטובוס, בלתי אפשרי.

קרני צדקיהו: מונית זה רכב ציבורי לכל דבר, בדיוק כמו אוטובוס, בדיוק כמו שירות, ולהפריד את המונית הזאת מהאוטובוס או מקו שירות זו חוצפה ממדרגה ראשונה.

דוד אזולאי: תודה רבה.

דוד אזולאי: בבקשה, אדוני.

אהרון כהן: אני נמצא במרכז הארץ, בתל אביב.

אהרון כהן: החוק הזה לא ניתן ליישום.

אהרון כהן: אל"ף, 50% מהאוכלוסייה בארץ יש להם חזות מזרחית; 20% זה ערבים, 50% מהאוכלוסייה הם בני עדות המזרח שהם שחורים עם זקנים.

אהרון כהן: כל נוסע שני שאתה מסתכל עליו, מבקש ממנו תעודת זהות, הוא מסתכל עליך וקורע לך את הריפוד.

אהרון כהן: מתחילות קללות וסכסוכים ואתה לא יוצא מזה.

אהרון כהן: אני למען הביטחון, אבל את החוק הזה צריך ליישם רק על אלה שבאים מקו התפר, לא בפנים.

אהרון כהן: עשו לנו קן אפור, קו ירוק, קו צהוב, עשו לנו כל מיני קווים, לא נותנים לנו מפה, לא מדריכים אותנו.

אהרון כהן: אנחנו לא יודעים בכלל מה זה הקו האפור, הקו האדום.

אהרון כהן: כתבנו לביטחון הפנים מכתבים, כתבנו לשר.

אהרון כהן: שום דבר, הוא לא עונה לנו.

אהרון כהן: אופיר פינס כתב להם, ביקשנו מפה - מנהלת הוועדה יודעת, גם היא כתבה מכתב לביטחון הפנים.

אהרון כהן: גייסו אותנו לעמוד בקו הראשון.

קרני צדקיהו: גייסו אותנו למשטרה ללא שכר.

אהרון כהן: גייסו אותנו לעמוד בקו הראשון, להתעמת עם כל ערבי ועם כל איש מעדות המזרח.

אהרון כהן: זו בושה וחרפה.

אהרון כהן: גם החיים שלנו קשים, הפרנסה קשה, הכול קשה אצלנו.

אהרון כהן: עולה אצלי עיראקי, אני צריך לבקש ממנו תעודת זהות.

אהרון כהן: אין לי לא ניסיון, לא הדרכה, לא יודע לקרוא - - -

קרני צדקיהו: יש לי אישור שאני יכול לבקש ממישהו תעודת זהות?

קרני צדקיהו: למה אתם מסבכים אותנו?

אהרון כהן: תטילו את החוק רק על זה שבא מקו התפר לכיוון הארץ או מהשטחים לארץ.

דוד אזולאי: תודה רבה לך.

דוד אזולאי: אנשי המשרד לביטחון פנים, אנשי משרד המשפטים, כל הגורמים המקצועיים - הייתי שותף לדיון הזה גם בפעם הקודמת, כשיושב-ראש הוועדה היה חבר הכנסת אופיר פינס, והטענות האלה עלו כבר אז.

דוד אזולאי: הייתי שותף לזה.

דוד אזולאי: לומר את האמת, הסיפור של נהגי המוניות הוא בעייתי.

דוד אזולאי: מצד אחד, הם חשופים לענישה כתוצאה מזה שמסיעים שב"חים, ומצד שני החוק לא נותן להם שום כלים לבדוק את זהותו של הנוסע במונית.

דוד אזולאי: כבר אתמול העליתי את הנושא הזה במליאה וגם בצוות המשפטי של הוועדה.

דוד אזולאי: אני שואל, מה אתם מצפים?

דוד אזולאי: נהג מונית זה לא פרייבט, זו הפרנסה שלו.

דוד אזולאי: אני לא בא להגן על נהגי המוניות העבריינים שבמכוון מסיעים שב"חים.

דוד אזולאי: אני מדבר על אותו נהג מונית תמים שעבר בקו התפר, מישהו הושיט יד ועצר אותו והוא הסיע אותו.

דוד אזולאי: התברר שהוא שוהה בלתי חוקי.

דוד אזולאי: מה אתם מצפים?

דוד אזולאי: אני מבקש מכם תשובה לאותם נהגי מוניות.

דוד אזולאי: מה הם צריכים לעשות?

נצ"מ איילת אלישר: בנושא נהגי המוניות - הנושא הזה טופל ובוועדה הזו החוק צומצם רק לאזור מרחב התפר בעניין המסיעים.

נצ"מ איילת אלישר: בתל-אביב אין שום בעיה.

אהרון כהן: לא נכון, עוצרים אותנו גם בתל-אביב.

נצ"מ איילת אלישר: אני לא יודעת על מה עוצרים אתכם בתל-אביב, אני יודעת מה החוק אומר.

דוד אזולאי: אני מבקש, הערת הערה שגם בתל-אביב.

דוד אזולאי: המשטרה אומרת שלא.

דוד אזולאי: תביא נתונים.

אהרון כהן: הלכתי כמה פעמים למרחב ירקון לשחרר את המונית.

אהרון כהן: צלצלתי גם לאדון הנכבד הזה - רפ"ק דוידסון - כמה פעמים, שיעזור לנו לשחרר מונית שנסעה מיפו לפתח-תקווה, והוא לא רצה לשים יד וגם לא רצה לענות לי.

אהרון כהן: דברתי עם המזכירה.

אהרון כהן: אין לנו מפה, אין לנו הדרכה, אין לנו שום דבר.

אהרון כהן: אנחנו לא יודעים איך לאכול את זה.

קרני צדקיהו: אישור שאציג למישהו, אישור חוקי כמו לנהגי אוטובוס.

קרני צדקיהו: אין לנו.

נצ"מ איילת אלישר: מיד ידובר כאן באופן ספציפי.

נצ"מ איילת אלישר: רציתי להגיד משהו במישור היותר גבוה.

נצ"מ איילת אלישר: בפעם האחרונה שהוועדה כונסה בעניין של החוק הזה לקחנו על עצמנו לחשוב על הסדרי קבע והסדרים יותר מקלים בהקשר הזה.

נצ"מ איילת אלישר: עם זאת, לא יכולנו להתעלם מהמציאות הביטחונית, שהיא לא פשוטה בכלל.

נצ"מ איילת אלישר: הקשר בין מסיעים לבין טרור הוא קשר מאוד עמוק.

נצ"מ איילת אלישר: לכן, כשהבאנו הצעה למשרד המשפטים הוא אמר: אנחנו מבינים, אבל בכל זאת דורשים מכם לעשות משהו יותר מקל.

נצ"מ איילת אלישר: התחייבנו להביא הצעה שתהיה בהסדרי הקבע ומן הסתם תהיה יותר מאוזנת.

דוד אזולאי: אבל עד להסדרי הקבע, מה עושים עם נהגי המוניות?

נצ"מ איילת אלישר: כל מה שאנחנו מבקשים עכשיו זה רק תוספת זמן שתאפשר לנו לעשות עבודה כמו שצריך.

נצ"מ איילת אלישר: ההצעות הקונקרטיות שעלו הן נעימות לאוזן, אבל צריך לנתח אותן מול התופעה.

נצ"מ איילת אלישר: השוואה של נהגי מוניות לנהגי אוטובוס, כמו שנאמר כאן, לא מתאימה לתופעה כי התופעה היא שהסעת המפגעים - - -

חמד עמאר: יש לכם מספרים, כמה נהגי מוניות מסיעים?

נצ"מ איילת אלישר: יש לנו הכרות עם כל מיני דברים בשטח, יש לנו חוות דעת מודיעיניות.

נצ"מ איילת אלישר: אני יכולה להגיד לך שהתופעה הזאת הולכת ומעמיקה.

נצ"מ איילת אלישר: ההסדרים של המסיעים הופכים להיות בצורה של רשתות, בצורה של הסעות בתשלום – ההסדרים האלה הולכים ומתרחבים.

נצ"מ איילת אלישר: לכן אני חשובת שזה לא אחראי לעשות תיקונים כהרף עין.

נצ"מ איילת אלישר: אני חושבת שאנחנו צריכים לעשות תיקונים שיעמדו מול התופעה.

דוד אזולאי: גברתי, אני לא מבקש תיקונים, אני מבקש פתרונות.

דוד אזולאי: את מדברת על תקופת זמן קצרה, נכון.

דוד אזולאי: הוראת השעה היא רק לתשעה חודשים, אני מסכים אתך, אבל אל תשכחי שבשביל אותו נהג מונית זה כל עולמו.

דוד אזולאי: מחר משביתים לו, מחלטים לו את הרכב – הוא בבעיה.

נצ"מ איילת אלישר: לאורך השנים אנחנו שומעים את זה.

נצ"מ איילת אלישר: ניתנו כל מיני הסדרים לנהגי המוניות, בין השאר ההסדרים של היפוך הנטל ודרישת המסמכים שצריך להציג חלים רק באזור מרחב התפר, במקומות שבהם הם צריכים לחשוד שאם לוקחים מישהו מצד אחד לצד שני צריך לחשוד שאותו מישהו הוא שוהה בלתי חוקי.

נצ"מ איילת אלישר: אבל אם לוקחים מישהו מתל-אביב ליפו ההסדרים האלה לא חלים.

נצ"מ איילת אלישר: ניתנה להם סמכות בחוק לדרוש מסמכים, לבקשתם, כדי לעזור להם לעמוד במשימה הזאת.

נצ"מ איילת אלישר: לכן אני אומרת שבסך הכול הסיפור של נהגי המוניות מוכר וטופל על-ידי החוק.

נצ"מ איילת אלישר: הסדרים אחרים, אני מבקשת לעשות אותם בצורה אחראית, אחרי שנגיש הצעה שעומדת מול המאפיינים של התופעה.

דוד אזולאי: אני מוכן לקבל את הבקשה שלכם, אבל בואי נייעל קצת את העבודה.

דוד אזולאי: יושבים פה נציגי נהגי המוניות ואומרים שעצרו מוניות.

דוד אזולאי: הוא נאלץ להסתובב מפקיד לפקיד, להתחנן לשחרור אותה מונית.

דוד אזולאי: פעם עונים לו פעם לא עונים לו.

דוד אזולאי: אתם יכולים לעשות ככה, אבל אנשים מדברים בשפת היומיום, אנשים מדברים על עובדות בשטח.

דוד אזולאי: הם מתפרנסים מזה.

נצ"מ איילת אלישר: לכן לפני שנה הוועדה - - -

דוד אזולאי: מנהלת הוועדה מעירה לי עכשיו שגם לוועדה פנו מספר פעמים.

דוד אזולאי: אני לא רוצה את זה בחקיקה, אבל אני מבקש מכם:

דוד אזולאי: בואו נקבע היום כתובת שנהג המונית שיש לו בעיה, יש לו כתובת ושיזכה למענה.

דוד אזולאי: יש אפשרות כזאת או אין אפשרות כזאת?

רפ"ק אלי דוידסון: ראשית, לעניין הפניות שלהם, אנחנו ממחזרים טענות שעלו בדיון הקודם.

רפ"ק אלי דוידסון: גם בדיון בשנה שעברה עלתה בדיוק אותה טענה על המונית שנתפסה ביפו ונסעה לפתח-תקווה.

רפ"ק אלי דוידסון: אדוני, הם פנו אליי, זה טופל באותו יום.

רפ"ק אלי דוידסון: אין שום בעיה.

רפ"ק אלי דוידסון: יתרה מזאת, כמשטרה, כדי לבסס את כתב ההגנה שלנו על אכיפת החוק נדרשים להביא נתונים מאוד מפורטים.

רפ"ק אלי דוידסון: אנחנו מדברים פה על עניין בעל חשיבות לאומית.

רפ"ק אלי דוידסון: נהגי המוניות מעלים פה טענות.

רפ"ק אלי דוידסון: יש נתון שאתם יכולים לתמוך, כמה מוניות נעצרו?

רפ"ק אלי דוידסון: כמה כתבי אישום הוגשו נגד נהגי מוניות?

אהרון כהן: אבל אתם עוצרים, אחרי שבוע משחררים, אחרי ריצות שלנו של שבועיים.

קרני צדקיהו: בית המשפט משחרר לנו את המוניות בניגוד לרצונם.

קרני צדקיהו: זה גורם לנו הוצאות כספיות.

אהרון כהן: עכשיו אתם מגישים תביעה שנהג מונית נסע לבית-שמש.

אהרון כהן: בית-שמש זה קו התפר?

רפ"ק אלי דוידסון: יש לכם נתונים שאפשר להתייחס אליהם?

רפ"ק אלי דוידסון: לטענות בעלמא - - -

אהרון כהן: יש לי.

אהרון כהן: יש לי עשרות כתבי אישום.

קרני צדקיהו: השופט לא מקבל את הטענות שלו בבית המשפט.

קרני צדקיהו: אנחנו משלמים כספים - - -

אהרון כהן: עולה לנו עורך דין 2,000 דולר ואנחנו יוצאים מזה.

קרני צדקיהו: הוא לא דובר אמת.

קרני צדקיהו: אנחנו הולכים לבית המשפט, מוציאים כסף, עשרות אלפי שקלים, בגלל פקיד שלא מתייחס אלינו.

דוד אזולאי: שב, שב.

קרני צדקיהו: בגלל הבן-אדם הזה עולה לי כסף.

דוד אזולאי: אבל בדרך הזאת לא תשיגו שום דבר.

קרני צדקיהו: אבל הוא לא אומר אמת פה.

דוד אזולאי: מה זה לא אומר אמת?

דוד אזולאי: תפסיק עם הסגנון הזה.

דוד אזולאי: אתה לא עוזר לחברים שלך בגישה הזאת.

קרני צדקיהו: עם כל הכבוד, זה עולה לנו כסף.

קרני צדקיהו: הם מסבכים אותנו בכסף.

דוד אזולאי: אדוני, אני מבקש.

דוד אזולאי: אני פונה למשטרה, אתם מבקשים מהם נתונים.

דוד אזולאי: יכול להיות שיש להם נתונים, והם לא באו ערוכים לזה עכשיו.

דוד אזולאי: אבל האמן לי שמהדברים נשמעת כאן זעקה אמיתית.

דוד אזולאי: זה שהדברים חוזרים על עצמם זה לא מחזור, זה כנראה קורה בשטח, זה קורה במציאות, אחרת הדברים לא היו חוזרים על עצמם.

דוד אזולאי: אני נאלץ להושיב אותם ולהרגיע אותם, אבל אם הדברים לא היו מפריעים זה לא היה נראה ככה.

רפ"ק אלי דוידסון: ואם מדובר בחמישה מקרים, אדוני?

קרני צדקיהו: לא נכון.

דוד אזולאי: אני רוצה להגיד לך, גם מקרה אחד הוא מקרה חשוב בשבילי, מפני שמדובר על פרנסה של בן-אדם.

דוד אזולאי: אני לא מקל ראש בהתחייבות הביטחונית שלכם כלפי אזרחי מדינת ישראל - - -

דב חנין: אדוני היושב-ראש, אני רוצה להפנות את תשומת ליבך לעובדה שנציג המשטרה תומך בעמדת נהגי המוניות.

דב חנין: אם מדובר בחמישה מקרים, אז למה אנחנו לא צריכים באמת להגיד שנהג מונית הוא כמו נהג אוטובוס.

דב חנין: אם זה בסך הכול חמישה מקרים, בשביל זה צריך חוק?

רפ"ק אלי דוידסון: נהגי המוניות, לאורך כל השנים הייתה מגמה של הקלה אתם.

רפ"ק אלי דוידסון: כפי שעורכת הדין אלישר אמרה בתחילת דבריה, יש הבדל בין אוטובוס למונית.

דב חנין: את הדברים האלה שמענו, אבל אתה אומר דבר והיפוכו.

דב חנין: מצד אחד אתה אומר שאין בעיה של נהגי מוניות, אז אם אין בעיה של נהגי מוניות בואו נתייחס אליהם - - -

רפ"ק אלי דוידסון: לא אמרתי שאין בעיה.

רפ"ק אלי דוידסון: אם יש לנו בעיה של נהגי מוניות, הדין לגביהם - - -

דב חנין: אמרת שאין מקרים כאלה.

דב חנין: נכון?

דב חנין: חמישה מקרים, אתה אמרת.

רפ"ק אלי דוידסון: לסובב את הדברים שלי ואחרי זה גם לא לתת לי להשיב - - -

דוד אזולאי: אני רוצה לפתור את הבעיה ולא רוצה דברת.

דוד אזולאי: אני רוצה לפנות לאנשי המשטרה, אני מבקש מכם, אני לא רוצה להכניס את בחקיקה ולא בתיקונים ואני מוכן להמתין בסבלנות עד שיימצא פתרון.

דוד אזולאי: יחד עם זה אני דורש לתת לי עכשיו כתובת, איש במשטרת ישראל, שנהג המונית יודע שזאת הכתובת והוא יפנה ויבקש פתרון.

דוד אזולאי: זה מה שאני מבקש מכם.

דוד אזולאי: זה אפשרי מבחינתכם?

דוד אזולאי: כן או לא?

רפ"ק אלי דוידסון: אנחנו צריכים לזכור שבתיקון הקודם לחוק וצומצמו מועדי התפיסה ליומיים בלבד.

רפ"ק אלי דוידסון: אם המשטרה תפסה לו את הרכב כי מתקיימים חשדות לביצוע עבירה הוא יכול לפנות אליי, הוא יכול לפנות לבית המשפט – הרכב יישאר תפוס.

דוד אזולאי: למה הוא צריך לפנות לבית המשפט?

רפ"ק אלי דוידסון: הרכב לא נתפס סתם, הוא נתפס כי יש ראיות ויש חדש לביצוע עבירה.

רפ"ק אלי דוידסון: אם אין חשד הרכב לא נתפס.

דוד אזולאי: אם יש חשד ויש ראיות – אני לא נכנס לזה, אתה צודק.

דוד אזולאי: מדובר פה שאין חשדות, אין ראיות.

דוד אזולאי: הנהגים האלה פונים בשמם של אלפי נהגים מוניות שפונים אליהם.

דוד אזולאי: אתם מרימים גבה כאילו דבר לא קורה אבל תבינו, להם יש בעיה.

נצ"מ איילת אלישר: צריך רגע לעשות פה סדר.

נצ"מ איילת אלישר: קודם כול, אם צריך כתובת - יש כתובת.

דוד אזולאי: אני רוצה שם, כתובת, טלפון, מי הגורם שאליו יפנו.

דוד אזולאי: גורם אחד.

רפ"ק אלי דוידסון: הגורם הוא אני, אבל בכפוף לזה שיהיה לי גורם אחד אצל נהגי המוניות.

דוד אזולאי: אני מקבל את זה, שאתה תהיה גורם אחד ונציג יושב-ראש ועד נהגי המוניות, שנקבע עכשיו, רק הוא רשאי לפנות אליך כדי לפתור את הבעיה.

דוד אזולאי: אני חושב שאם הגענו לסיכום הזה, אני מקבל את זה.

קרני צדקיהו: אדוני, יש שלושה ארגונים.

דוד אזולאי: אי-אפשר להעסיק את כל המערכת בפנייה של מאות נהגי המוניות.

דוד אזולאי: זה לא ילך.

דוד אזולאי: יש כתובת אחת, תפנו אליה.

דוד אזולאי: מצדכם תקבעו נציג אחד שייצג את כולם, והוא הגורם שיפנה לתחנת המשטרה.

אהרון כהן: אני מבקש שייתנו לנו בדיוק מה זה קו התפר.

אהרון כהן: אני רוצה לדעת: בית-שמש זה קו התפר?

אהרון כהן: אין לי מפה, אין לי שום דבר.

אהרון כהן: איפה הם רוצים שלא נעלה נוסעים?

אהרון כהן: שיגידו לנו, אנחנו לא יודעים בדיוק.

אהרון כהן: שייתנו לנו קו, זה קו התפר.

דוד אזולאי: נושא אחד פתרנו, את נושא הכתובת.

דוד אזולאי: אני מבקש מכם, תקבעו מי האיש מטעמכם.

קרני צדקיהו: אנחנו יכולים לקבוע שניים, ירושלים או תל-אביב.

רפ"ק אלי דוידסון: אנחנו מבקשים גורם אחד שירכז הכול.

דוד אזולאי: אני מציע שיהיה נציג אחד.

אהרון כהן: אני אהיה הנציג.

דוד אזולאי: א

דוד אזולאי: הרון כהן יהיה הנציג של כל נהגי המוניות בכל רחבי הארץ, יהיה בקשר ישיר אתך.

דוד אזולאי: אתה תבדוק את הדברים.

דוד אזולאי: אני מאוד מקווה שלא נצטרך להתערב בעניין הזה.

אהרון כהן: אני מבקש שייתנו לי רשימה מדויקת איפה זה קו התפר.

דוד אזולאי: רגע, זה הנושא השני.

דוד אזולאי: מיד אני מגיע גם לזה.

דוד אזולאי: בבקשה, אדוני.

דני גבע: צריך להבין שהחוק הזה הוא במצב שבו ניתן סיוע לשוהים בלתי חוקיים, לעבריינים בעצם.

דני גבע: זה שחוק מטיל איסור על סיוע לעבריינים, זה נשמע הגיוני.

דני גבע: מעבר לזה, החוק דרוש מבחינה ביטחונית משום שאנחנו יודעים שיש צורך להרתיע סייענים של שוהים בלתי חוקיים מלפעול להסעתם, הלנתם והעסקתם של שוהים בלתי חוקים וזאת משום שיש קשר הדוק בין סייעני השב"חים לבין הטרור בפועל.

דני גבע: החוק הזה מהווה אמצעי חשוב, הוא המינימום הדרוש כדי לצמצם.

דני גבע: אי-אפשר למנוע לגמרי את הבעיה שנוצרת משהייה בלתי חוקית של שב"חים שגרים באזור עוין ומקיימים קשר עם אותו אזור.

דני גבע: השוהים הבלתי חוקיים הפכו לגורם המנוצל על-ידי ארגוני הטרור בשטחים לצורך קידום פעולות טרור.

דני גבע: הם עושים לאור הקושי של ארגוני הטרור להחדיר היום מפגעים, בגלל גדר ההפרדה וכל מיני אמצעים נוספים שננקטים נגדם.

דני גבע: כלומר, יש קושי וזה הופך להיות אמצעי חשוב לארגוני הטרור, שמנצלים את העובדה שהם עוברים מצד לצד ונמצאים בישראל, כדי לקדם את העניינים שלהם.

דני גבע: הנושא של ההסעה הוא קריטי.

דני גבע: מי שיש לו מגע קרוב מאוד באותם אזורי תפר, שבהם נאספים אותם שוהים בלתי חוקיים, בהרבה מקרים זה מוניות שמבצעות את הפעילות הזאת באופן שוטף, כדבר יומיומי.

דני גבע: הדרישה היא בסך הכול להימנע מעצימת עיניים כשאוספים אנשים שקרובים לקו התפר וחשודים כשוהים בלתי חוקיים.

דני גבע: היו מקרים של פיגועים שיצאו לפועל בגלל שנהג שמסיע שוהים בלתי חוקיים נוקט בשיטה של עצימת עיניים.

דני גבע: היו מקרים שזה הפך לפיגוע הלכה למעשה, ועצימת העיניים הפכה להיות עבירה שקושרת את המסיע לרצח או לניסיון לרצח או שותפות בפשע.

דני גבע: כלומר זה מצד אחד לעזור לנהג, לומר לו: תואשם בסיוע לרצח בגלל שעצמת את העיניים לנוכח האפשרות שמי שאתה מסיע אותו הוא שוהה בלתי חוקי, אז תברר את זה מראש.

דוד אזולאי: איך הוא יברר את זה?

אהרון כהן: פה מדובר בקו התפר.

דוד אזולאי: איך אתה מצפה שנהג המונית יברר את העניין הזה?

דני גבע: משום שהמיקום שממנו הוא אוסף את האיש הוא קו התפר.

אהרון כהן: בסדר, אנחנו מוכנים לקבל את זה שמקו התפר לא נסיע שב"חים.

אהרון כהן: אבל אם אני לוקח מיפו לבית-שמש לא יעצרו את האוטו ל-30 יום.

דוד אזולאי: מעניין אותי לדעת, איך הוא בודק אם הוא שב"ח או לא שב"ח?

דני גבע: היתר שהייה.

קרני צדקיהו: אנחנו לא מכירים את האישורים האלה בכלל, לא יודעים מה זה.

דוד אזולאי: את זה אני אפתור.

קרני צדקיהו: איזו סמכות יש לי לבקש?

דני גבע: סמכות בחוק.

קרני צדקיהו: סמכות בעל-פה?

דוד אזולאי: אני שומע שזו סמכות בחוק שמאפשרת לך לבדוק.

קרני צדקיהו: אבל הבן-אדם תעודה.

קרני צדקיהו: הנוסע אומר לי: מי אתה בכלל?

קרני צדקיהו: לקחתי כורדי אתמול, נתן לי מכות בגלל שביקשתי ממנו תעודת זהות.

דוד אזולאי: "מסיע במונית כהגדרתה בסעיף 1 לפקודת התעבורה רשאי לדרוש מנוסע - -"

קרני צדקיהו: כתוב שרשאי, זה אני יודע.

קרני צדקיהו: אבל הוא מבקש ממני תעודה.

דוד אזולאי: " - - מסמכים שלפיהם הוא נכנס לישראל כדין ויושב בה כדין".

קרני צדקיהו: אבל הוא מבקש ממני תעודה.

קרני צדקיהו: מה, אני אציג לו את המסמך הזה?

קרני צדקיהו: לנהג אוטובוס, למשל - - -

דוד אזולאי: אל תיתמם.

דוד אזולאי: ברגע שהחוק אפשר לך לבקש מאותו נוסע אישור שהייה כדין, אתה יכול לבקש ממנו.

דוד אזולאי: ולא – אל תסיע אותו.

קרני צדקיהו: לנהג אוטובוס יש תעודה, הוא מציג את התעודה.

קרני צדקיהו: אין לי תעודה כזאת.

דוד אזולאי: אתה נהג מונית, יושב ליד ההגה.

קרני צדקיהו: יש לו אישור.

דוד אזולאי: אז האיגוד שלכם יכול להוציא תעודת נהג מונית.

קרני צדקיהו: לא נתנו לנו, ביקשנו.

קרני צדקיהו: נפגשנו עם שר הפנים, הוא אמר שלא נותן לנו.

דוד אזולאי: מענה יש?

דוד אזולאי: זה שאתה לא מכיר מה זה אישור שהייה כדין - - -

קרני צדקיהו: החוק הזה, למי הוא מתייחס, רק לערבים או לפיליפינים, לסינים, לטורקים ולרומנים?

קרני צדקיהו: נכון שהחוק הזה הוא חוק גזעני ומתייחס רק לפלסטינים ולא לפיליפינים?

קרני צדקיהו: זאת אומרת, אם אני לוקח פיליפיני שאין לו אישור שהייה לא עושים לי כלום; אם אני לוקח סיני שאין לו אישור שהייה לא עושים לי כלום; אם אני לוקח בחורי ישיבה מסוממים, שמתעסקים בסמים – זה נתון מדויק, 30% מהישיבות פה בירושלים הם בסמים, והם שוהים בלתי חוקיים – אם אני לוקח אותו אתה מחרים לי את האוטו?

קרני צדקיהו: לא.

דוד אזולאי: תודה רבה לך.

דוד אזולאי: זה בדיוק דומה לאותם נתונים שהבאת על נהגי המוניות שמסיעים שב"חים.

קרני צדקיהו: כבודו, אני עובד עם ישיבת מאיר - - - והוא מוזמן לבוא ולבדוק, לעשות בדיקת סמים אצל בחורי הישיבה האמריקנים.

קרני צדקיהו: אתה תראה את זה תתעלף.

דוד אזולאי: בסדר, כשהנושא הזה יהיה על סדר היום אזמין אותך.

דוד אזולאי: אשמח לשמוע.

דוד אזולאי: לא קיבלת רשות דיבור.

דוד אזולאי: עד כאן, זהו.

דוד אזולאי: אני חושב שאנחנו הולכים לפספס פה את העיקר – אני אומר את זה לנהגי המוניות.

דוד אזולאי: יש פה כוונה ורצון טוב ומבינים את הבעייתיות שבעניין, אז או שאתם רוצים לקבל את הפתרונות או שרוצים להציג את הדברים ללא פתרונות.

דוד אזולאי: יש כרגע פתרון.

דוד אזולאי: הפתרון הוא שעל פי החוק יש לכם אפשרות לדרוש מסמכים ומותר לכם - - -

קרני צדקיהו: תן לי תעודה.

דוד אזולאי: אני לא נותן לך שום תעודה.

דוד אזולאי: על פי החוק אתם יכולים לבקש מסמכים.

דוד אזולאי: זה שאתם לא מכירים איזה מסמך לבקש, פה אני מבקש מהגורמים במשטרת ישראל שתהיה דוגמה לטופס כזה, שהם יידעו.

דוד אזולאי: אני מניח שלא כולם מכירים, אז לפחות צריך להראות להם את זה, שיידעו במה המדובר.

דוד אזולאי: אחרת, מה הועילו חכמים בתקנתם?

רפ"ק אלי דוידסון: אדוני, הגורם האמון על מתן אישורי כניסה לפלסטינים זה צה"ל – מינהלת התיאום והקישור, ולא משטרת ישראל.

רפ"ק אלי דוידסון: את הפנייה הזאת אולי כדאי להעביר לצה"ל, אין לנו.

דני גבע: תסייע בזה, תתווך.

רפ"ק אלי דוידסון: אין לי.

דוד אזולאי: רבותיי, כל אחד מנסה לעשות לעצמו חיים קלים.

דוד אזולאי: יש פה בעיה אמיתית, או שאתם מנסים לפתור אותה או שאתם רוצים להשאיר אותה.

דוד אזולאי: אני אומר לכם, אם העסק לא ייפתר בואו נפסיק את הדיון ונתקדם בפעם אחרת, כשיימצא פתרון.

דוד אזולאי: אם זה מה שאתם רוצים, אני מוכן.

נצ"מ איילת אלישר: באופן כללי, משטרת ישראל לא נוהגת להדריך מהן הוראות החוק, איך נראים אישורים, כי אם חס וחלילה אנחנו צריכים להעמיד לדין יכולים לבוא אתנו חשבון סביב הדבר הזה.

נצ"מ איילת אלישר: לכן אני מבקשת ממך, המטלה הזאת היא באמת לא במגרש שלנו, אנחנו לא מנסים להתנער ממנה.

נצ"מ איילת אלישר: היא גם לא עולה בקנה אחד עם ההשקפה העקרונית שלנו, שאנחנו לא מדריכים אנשים בהוראות החוק.

דוד אזולאי: שמעת שביקשתי שתדריכו את האנשים?

נצ"מ איילת אלישר: יש גורם מוסמך - - -

דוד אזולאי: אני מצפה מכם שתראו להם את ההיתרים האלה, שיידעו מה לבקש.

נצ"מ איילת אלישר: זה לא ההיתרים של המשטרה.

נצ"מ איילת אלישר: לכן אני אומרת, יש פה ארגון מסודר של בעלי מוניות, שייפנו למנגנון התיאום והקישור, יבואו אתם בדברים, יציגו להם את מה שצריך.

נצ"מ איילת אלישר: אני בטוחה שלא תהיה עם זה בעיה.

נצ"מ איילת אלישר: אני מבקשת שהמשטרה לא תהיה מתווכת בעניין הזה.

דוד אזולאי: יש כאן נציג של משרד התחבורה?

דוד אזולאי: מה הסיבה שאין תעודות לנהגי המוניות?

חווה ראובני: מבחינתנו, נהג מונית הוא מי שיש לו רישיון נהיגה לנהוג במונית.

חווה ראובני: יש לו רישיון נהיגה, כתוב לו על זה שהוא רשאי לנהוג במונית, אנחנו לא מסדירים את זה מעבר לכך.

חווה ראובני: אנחנו נותנים לו רשות לנהוג.

דוד אזולאי: כלומר על רישיון הנהיגה כתוב "נהג מונית" וזה מהווה אסמכתא.

חווה ראובני: כתוב שיש לו דרגה מתאימה.

דוד אזולאי: תודה.

אהרון כהן: איש הביטחון דיבר על הכנסת אנשים מהשטחים לארץ.

אהרון כהן: אני מוכן לקבל את העצה שלו, שלא נכניס שב"חים מהשטחים שלהם לכיוון הארץ.

אהרון כהן: על זה אני מוכן לקבל את הדין, ולא יעצרו נהג מונית שנוסע מיפו לבית-שמש, יעמידו אותו למשפט ויעצרו לו את האוטו 30 יום והוא יקבל קנס של 5,000 שקלים.

אהרון כהן: לזה אני לא מוכן.

אהרון כהן: מי שיכניס שב"ח מהשטחים לארץ – תקרעו אותו.

אהרון כהן: אתה יודע מה?

אהרון כהן: לקחת לו את רישיון המונית.

אהרון כהן: לזה אני מוכן לתת יד.

דוד אזולאי: הבנתי.

דוד אזולאי: לגבי סוגים של אישורי כניסה לארץ - - -

אהרון כהן: אנחנו נדאג לזה דרך צה"ל.

דוד אזולאי: אנחנו, כוועדה, מוכנים להיות לכם לעזר.

דוד אזולאי: אם יש בעיה תיפנו למנהלת הוועדה, יפה.

דוד אזולאי: למשטרה קשה לעשות את זה, ניקח על עצמנו את המשימה ובלבד שיהיה לזה פתרון.

דוד אזולאי: תודה רבה.

דוד אזולאי: עידו, אולי תציג את המפה.

עידו בן-יצחק: השטח שנחשב כמרחב התפר לצורך החוק הזה הוא בין הקו השחור לקו הכחול, זה כולל מצפון החל ממעבר גשר הירדן, דרך כביש 71 מדרום לעפולה, כביש ואדי עארה - - -

דוד אזולאי: האם המפה הזו ידועה לכוחות הביטחון?

אהרון כהן: היא מופיעה בחוק.

דוד אזולאי: אז אם היא מופיעה בחוק אפשר להפיץ אותה, אין בעיה עם זה.

גבי פיסמן: היא פורסמה ברשומות.

אהרון כהן: אף פעם לא נתנו לנו מפה כזאת אף על פי שביקשתי אותה כמה פעמים.

דוד אזולאי: אדוני הנכבד, נפתרה הבעיה.

דוד אזולאי: תקבל אותה.

דוד אזולאי: אנשי המשרד לביטחון פנים, יש בקשה לגבי הנתונים שהוועדה ביקשה בפעם הקודמת ולא קיבלנו אותם.

עידו בן-יצחק: מדובר בנקודות שהעליתי קודם, לגבי פער בין השנים ולגבי מרחב התפר.

רפ"ק אלי דוידסון: לגבי הפער בין השנים, אני סבור שלא אמורה להיות עם זה בעיה, זו שאלה של מערכות סטטיסטיות.

רפ"ק אלי דוידסון: לגבי הפילוח השני, בין הקווים הכחול והשחור ובפנים הארץ - אני לא חושב שהמערכות המשטרתיות תומכות בכזאת חלוקה.

רפ"ק אלי דוידסון: הרזולוציה הגבוהה ביותר אצלנו היא על פי תחנות משטרה, וחלקן עובדות בשני התחומים.

רפ"ק אלי דוידסון: לכן קשה לפלח איפה התיק נפתח, אם בצד הזה או בצד הזה.

רפ"ק תמר שכט: זה להיכנס פרטנית לתוך תיקים.

רפ"ק תמר שכט: המערכות הסטטיסטיות שלנו לא נכנסות לרזולוציות כאלה, אלא רק לפי תחנות.

רפ"ק תמר שכט: מאחר שהתחנות לא בהכרח ממוקמות פה או שם – כלומר שהיקף הטיפול שלהן הוא מהצד הזה של הקו או מהצד האחר של הקו - לא ניתן לעשות את זה.

נצ"מ איילת אלישר: הרצון לראות את זה, גם אני חיפשתי אותו.

נצ"מ איילת אלישר: אבל מכיוון שאין לנו את זה עכשיו ואנחנו מדברים על הארכה מאוד קצרה, עד שנגיע להסדרים עמוקים ואחרים, אני מציעה לא לעשות בהם עכשיו שינוי.

נצ"מ איילת אלישר: ללכת עכשיו לחפש במחשב איך אנחנו עושים את השינוי הזה - - -

דוד אזולאי: אמרת היום שתי הערות חשובות, ואני מציין אותן.

דוד אזולאי: בביקור הבא שלכם כאן

דוד אזולאי: בנושא הזה אנחנו מקווים שהדברים יהיו מיושמים.

דוד אזולאי: תודה.

דוד אזולאי: עידו, בבקשה.

עידו בן-יצחק: "הצעת חוק שהייה שלא כדין (איסור סיוע) (הוראת שעה) (תיקון מס' 12), התשס"ט-2009.

עידו בן-יצחק: תיקון סעיף 1 – בחוק שהייה שלא כדין (איסור סיוע) (הוראת שעה), התשנ"ו-1996, בסעיף 1, ברישה, במקום "עד ליום ו' בניסן התשס"ט (31 במרס 2009)" יבוא " עד יום ט"ז בניסן התש"ע (31 במרס 2010)".

דוד אזולאי: תודה רבה.

דב חנין: אדוני, נצביע קודם על ההסתייגויות?

דב חנין: יש שתי הסתייגויות מהותיות: אחת, בעניין התאריך; שניה, בעניין השוואת נהגי המוניות ונהגי האוטובוסים.

דוד אזולאי: אני מעמיד את ההסתייגויות של חבר הכנסת דב חנין להצבעה.

דוד אזולאי: קודם כול, אני מעלה את ההסתייגות של התאריך.

דוד אזולאי: חבר הכנסת דב חנין מבקש להאריך לחודשיים בלבד.

דוד אזולאי: מי בעד?

דוד אזולאי: מי נגד?

דוד אזולאי: הצבעה בעד ההסתייגות – 1 נגד – 3 ההסתייגות לא נתקבלה.

דוד אזולאי: שלושה נגד, אחד בעד, ההסתייגות לא נתקבלה.

דוד אזולאי: ההסתייגות השניה היא בעניין השוואה בין מוניות לאוטובוסים.

דוד אזולאי: חבר הכנסת דב חנין, אני לא רוצה להעמיד את זה להצבעה כי אני יודע מראש מה תהיה התוצאה.

דוד אזולאי: אני חושב שהיה פה ניסיון הוגן לפתור את הבעיה.

דב חנין: אדוני עשה מאמץ, ואני מעריך את זה.

דב חנין: אני חושב שעדיין הבעיה קיימת.

דוד אזולאי: טוב.

דוד אזולאי: מי בעד ההסתייגות של חבר הכנסת דב חנין לגבי השוואת נהגי מוניות לנהגי אוטובוסים?

דוד אזולאי: הצבעה בעד ההסתייגות – 1 נגד – 3 ההסתייגות לא נתקבלה.

דוד אזולאי: שלושה נגד, אחד בעד, ולכן ההסתייגות נופלת.

דוד אזולאי: כעת אני מעמיד את התיקון לסעיף 1 להצעת חוק שהייה שלא כדין (איסור סיוע) (הוראת שעה) (תיקון מס' 12), התשס"ט-2009 להצבעה.

דוד אזולאי: מי בעד?

דוד אזולאי: מי נגד?

דוד אזולאי: הצבעה בעד התיקון לחוק – 3 נגד – 1 התיקון נתקבל.

דוד אזולאי: שלושה בעד, אחד נגד, לכן התיקון מתקבל.

דוד אזולאי: תודה רבה.

דוד אזולאי: אני מבקש להעביר את זה לקריאה שניה ושלישית במליאה.

דוד אזולאי: תודה רבה, אני נועל את הישיבה.